Ποινική δίωξη σε βάρος του πρώην νομάρχη Παναγιώτη Ψωμιάδη, του αδελφού του - αντινομάρχη Διονύση Ψωμιάδη και του άλλοτε γενικού γραμματέα της νομαρχίας Δημήτρη Λευκόπουλου, άσκησε ο εισαγγελέας διαφθοράς Αχιλλέας Ζήσης, για ευρωπαϊκά προγράμματα ύψους 1,2 εκατομμυρίων ευρώ που ποτέ δεν υλοποιήθηκαν παρότι τα χρήματα κατέληξαν σε διάφορα πρόσωπα.

Οι τρεις τους διώκονται κατά περίπτωση για απιστία στην υπηρεσία σε βαθμό κακουργήματος με τις επιβαρυντικές διατάξεις του νόμου 1608 περί καταχραστών του δημοσίου, ψευδή βεβαίωση και συνέργεια στα ίδια αδικήματα.

Σύμφωνα με το πόρισμα που υποβλήθηκε στην εισαγγελέα διαφθοράς από την αρμόδια ελεγκτική υπηρεσία, κατά την τριετία 2007-2010, το γραφείο Τύπου της νομαρχίας Θεσσαλονίκης πήρε 82 εργαζόμενους, μεταξύ άλλων για ταξινόμηση αρχείων, αρχειοθέτηση προγραμμάτων, ηλεκτρονική καταγραφή αθλητικών ενώσεων, αναδιοργάνωση της ιστοσελίδας της νομαρχίας κ.ά.

Κατά τη δικογραφία κάποιοι απ' τους εργαζόμενους σε αυτά τα προγράμματα απασχολούνταν σε βουλευτικά γραφεία.